23/05/2017 | Administración LocalMunicipal
Monfero
Anuncio de convocatoria de bolsa de emprego categoría técnico de turismo

ANUNCIO DE CONVOCATORIA A Xunta de Goberno local deste Concello, na sesión celebrada o 10 de maio de 2017, acordou convocar o proceso de selección, para a formación e funcionamento dunha bolsa de emprego para posibles provisións temporais de persoal na categoría de Técnico de Turismo, de acordo coas bases que se publican deseguido. BASES PARA A FORMACIÓN E FUNCIONAMENTO DUNHA BOLSA DE EMPREGO PARA POSIBLES PROVISIÓNS TEMPORAIS DE PERSOAL NA CATEGORÍA DE TÉCNICOS DE TURISMO. Primeira.–Obxecto da convocatoria. Estas bases teñen por obxecto regular o sistema de selección, a formación e o funcionamento dunha bolsa de emprego para a provisión temporal de persoal (modalidade funcionarial ou laboral), mediante un procedemento áxil que respecte os principios de transparencia, igualdade, mérito, capacidade e publicidade, na categoría profesional de TÉCNICO DE TURISMO, para atender as necesidades que teña o Concello, desta clase de persoal, para a realización ou prestación de servizos municipais e outros, financiados por outras administracións ou con financiación propia, nos que sexa necesario este persoal. No caso de programas financiados por outras administracións, teranse previamente en conta as características e esixencias de selección específicas esixidas nas correspondentes convocatorias, procedendo a aplicación desta bolsa só no caso de que as respecte. A duración destes contratos ou nomeamentos quedará vinculada ao seu financiamento, de tal xeito que, a súa celebración, vixencia e duración, dependerá da da subvención que o financie. Así mesmo, en ningún caso poderá superar os tres anos; nin o mesmo/os traballador/es poderán estar contratados, mediante dous ou máis contratos temporais, para o mesmo ou diferente posto de traballo, durante un prazo superior a 24 meses, nun período de 30, polo que, cando se prevea que coa nova contratación se van superar estes límites, se pasará ao seguinte candidato da lista, e así mentres resulte afectado por estas limitacións. As obras ou servizos terán autonomía e substantividade propia dentro da actividade normal da empresa, e o seu obxecto, en principio de duración incerta, haberá de determinar, por si mesmo, a súa duración, agás nos casos de substitución de persoal. Segunda.–Publicidade da convocatoria. A Convocatoria anunciarase mediante publicación dun anuncio no Boletín Oficial da Provincia da Coruña, no taboleiro de anuncios municipal, e na páxina web do concello: www.concellodemonfero.com.Terceira.–Características da “bolsa de emprego”. Co resultado do proceso confeccionarase unha bolsa de emprego cos aspirantes que o superaron, por orde de puntuación, procedéndose, no seu momento, á súa contratación ou nomeamento de forma correlativa e decrecente, en función das necesidades que xurdan. Non obstante, a Corporación poderá establecer un procedemento de selección, concreto e diferenciado, cando se requira un perfil profesional máis específico. A bolsa permanecerá en vigor durante un período mínimo de dous anos, procurando a súa renovación, coa maior brevidade, cando trascorra este, e, unha vez renovada, perderá validez a que até ese momento estivese vixente, pero sen que iso afecte ao persoal contratado ou nomeado en virtude dela e durante a súa vixencia. Cuarta.–Funcións do posto. O cometido funcional do posto versará sobre a realización de funcións e tarefas que serán, en xeral, as seguintes: atención ao público, atención telefónica, dar resposta a información demandada a través de correo ordinario, fax e correo electrónico, preparación de material promocional turístico para distintas feiras e eventos, colaborar no deseño e na elaboración de rutas comarcais, realización de visitas guiadas, cubrir formularios e elaborar informes estatísticos, e realizar unha memoria, como mínimo anual, que se entregará no Rexistro de entrada do Concello 15 días antes da finalización do contrato. Así mesmo, realizará aquelas tarefas que lle poidan asignar os órganos municipais competentes para a satisfación das necesidades da súa categoría e obxecto do contrato propias do servizo de turismo, ou dos programas que, no seu caso, rexan estas contratación, como as obrigas específicas que establece o programa da Deputación: Realizar os seminarios de formación en temas relacionados co turismo que puidese impartir a Deputación ou a obriga de utilización da lingua galega na prestación do servizo xunto co resto das linguas que se considere utilizar para mellorar a calidade do servizo. Quinta.–Requisitos dos/as aspirantes. Para participar no proceso selectivo, os/as aspirantes deberán reunir os requisitos que a continuación se indican, referidos todos e cada un deles á data de remate do prazo de presentación de solicitudes: a) Teren nacionalidade española ou seren nacionais dalgún dos estados membros da Unión Europea ou nacionais daqueles Estados aos que se refire e nas condicións que establece o artigo 57 do Real Decreto Lexislativo 5/2015, polo que se aproba o texto refundido da Lei do estatuto Básico do Empregado Público. b) Teren cumpridos dezaseis anos e non exceder a idade máxima de xubilación forzosa. c) Estar en posesión dalgunha das seguintes titulacións: Técnico superior en guía, información e asistencia turística ou equivalente, Técnico en empresas e actividades turísticas ou equivalente, Grao ou diplomatura en Turismo ou equivalente homologado, Grao ou licenciatura en Historia do Arte, Grao ou licenciatura en Humanidades, Grao ou Licenciatura en Xeografía e Ordenación do Territorio, Grao ou Licenciatura en Historia. d) Non ter sido separado mediante expediente disciplinario do servizo de calquera das Administracións Públicas ou dos órganos constitucionais ou estatutarios das comunidades autónomas, nin atoparse en inhabilitación absoluta ou especial para empregos ou cargos públicos por resolución xudicial. No suposto de ser nacional doutro Estado, non atoparse inhabilitado ou en situación equivalente nin ter sido sometido a sanción disciplinaria ou equivalente que impida, no seu Estado, nos mesmos termos, o acceso ao emprego público. e) Non atoparse incurso en causa de incompatibilidade ou incapacidade. Sexta.–Retribucións. Ante a posibilidade de provisión dos postos mediante nomeamento como funcionario/a ou mediante contratación laboral temporal, a inexistencia de convenio colectivo propio, a dificultade de aplicación dos sectoriais e as esixencias da Deputación Provincial da Coruña noutras liñas de axuda cara ás retribucións dos postos por ela financiados, as retribucións a percibir serán as correspondentes ao salario base e ás pagas extraordinarias do actual grupo B de titulación dos funcionarios e o complemento de destino correspondente ao nivel 18, intermedio entre o mínimo do subgrupo C1 e o máximo do subgrupo A2, que establezan os orzamentos xerais dos Estado, que so poderán ser modificadas por acordo do Pleno da Corporación. A xornada de traballo completa será de 37,5 horas. Sétima.–Dereitos de exame. De acordo coa vixente ordenanza fiscal municipal da taxa por dereitos de exame, publicada no BOP N.º 134 do 14-07-2011 (poderá consultarse tamén na páxina web do Concello de Monfero, www.concellodemonfero.com), e sen prexuízo dos beneficios que se establecen nela, os dereitos de exame fíxanse en 25,00 euros, que poderán satisfacerse mediante xiro postal, telegráfico ou transferencia bancaria dirixida ao Concello de Monfero (Núm. de conta: Abanca CCC ES27 2080 3112 2931 1000 0027), debendo indicarse o Nome, Apelidos e Praza á que se opta) Nestes últimos supostos, os gastos de tramitación que, no seu caso, determine a entidade bancaria ou os servizos postais correrán por conta do solicitante. Oitava.–Presentación de solicitudes e admisión de candidatos. As instancias solicitando tomar parte no proceso selectivo, co modelo oficial ou normalizado que figura como anexo I destas bases, dirixiranse á Alcaldía da Corporación e presentaranse durante o prazo de 10 días naturais, contados dende o seguinte hábil ao da publicación do anuncio da convocatoria no BOP. Poderán presentarse no Rexistro Xeral do Concello, na Sede Electrónica (https://sede.monfero.es ou www.concellodemonfero.com) ou na forma prevista no artigo 16.4 da Lei 39/2015. Se consonte este precepto se presentara a instancia vía correo, deberá aparecer o selo da correspondente oficina de correos na devandita solicitude e comunicarase simultaneamente ao Concello: por fax ao número 981 793885 ou por correo electrónico á dirección correo@monfero. es. Noutro caso, só a data de inscrición da instancia no Rexistro Xeral do Concello será a que se teña en conta para todos os efectos. Non se admitirán as solicitudes que non se formulen no modelo oficial que figura como anexo I nin as que se reciban no Concello unha vez aprobada pola Alcaldía a lista de aspirantes admitidos/as e excluídos/as definitiva, se for o caso, con independencia do procedemento utilizado para envialas. Para ser admitido para tomar parte no proceso de selección, bastará con que os/as aspirantes manifesten nas súas instancias que reúnen todos e cada un dos requisitos esixidos na base Sexta desta convocatoria, referidos ao día no que remate o prazo de presentación de solicitudes, debendo presentar xunto coa solicitude, a seguinte documentación: – Fotocopia compulsada do DNI ou Tarxeta de Residente. – Fotocopia compulsada da titulación esixida para participar na convocatoria. – Xustificante de abono da taxa de dereitos de exame. – No seu caso, copia compulsada do certificado ou título acreditativo de coñecemento da lingua galega CELGA 4 ou equivalente debidamente homologado polo órgano competente en materia de política lingüística da Xunta de Galicia, de acordo co disposto na Orde do 10 de febreiro de 2014, pola que se regulan os certificados oficiais acreditativos dos niveis de coñecemento da lingua galega (Celga), publicada no DOG n.º 34, de 19 de febreiro de 2014, para os efectos da exención prevista no exercicio correspondente. – Relación dos méritos que aleguen os/as aspirantes, pola orde que se establece nesta convocatoria. Canda a dita relación, uniranse os documentos xustificativos destes (orixinais ou fotocopias compulsadas). Non se tomarán en consideración nin se avaliarán aqueles méritos que non queden debidamente acreditados na forma que se establece nesta convocatoria. A documentación que se presente deberá estar numerada correlativamente. Procurarase que o segundo día hábil seguinte a aquel no que finalice o prazo de presentación de solicitudes, como máximo, se acorde, por Resolución da Alcaldía, a admisión e exclusión de candidatos/as, se for o caso, e publicarase inmediatamente a lista de admitidos/as e excluidos/as no taboleiro de anuncios municipal, con indicación do día e hora estimada para o inicio das probas de selección (en función do número de candidatos/as admitidos/as), e procurando tamén que non se demore máis de cinco días hábiles, e así mesmo determinará a composición do órgano de selección. Durante o prazo dos dous días hábiles seguintes poderanse presentar reclamacións, que, do mesmo xeito, serán resoltas por resolución da Alcaldía o día hábil seguinte (excepto sábado) a aquel no que finalice o dito prazo. O resultado, no caso de que houbese modificacións ou reclamacións, publicarase inmediatamente no Taboleiro de Anuncios do Concello. Novena.–Órgano de selección. O órgano de selección será colexiado e, como mínimo, constará dun Presidente, tres Vogais e un Secretario, que serán designados por resolución da Alcaldía de acordo co disposto polo art.60 do Real Decreto Lexislativo 5/2015, polo que se aproba o texto refundido da Lei do estatuto Básico do Empregado Público. A súa composición axustarase aos principios de imparcialidade e profesionalidade dos seus membros, que será esixible a todos e cada un deles individualmente considerados, ben polos coñecementos profesionais que posúan da materia de que se trate ou polos seus coñecementos específicos sobre selección de persoal, e tenderase, así mesmo, á paridade entre muller e home. Deberán posuír titulación ou especialización igual ou superior á esixida para o acceso á praza convocada. O persoal de elección ou de designación política, os funcionarios interinos e o resto do persoal eventual non poderán formar parte deles. A pertenza aos órganos de selección será sempre a título individual, non pudendo ostentarse en representación ou por delegación de ninguén. Os membros do tribunal deberán absterse de formar parte destes e de intervir cando concorra algunha das circunstancias sinaladas no artigo 23.2 da Lei 40/2015. Tampouco poderán formar parte do tribunal os funcionarios que realizasen tarefas de preparación de aspirantes a probas selectivas nos cinco anos anteriores á publicación da correspondente convocatoria. Os membros do tribunal que estean incursos nalgunha desas causas deberán comunicalo inmediatamente á autoridade convocante, quen resolverá o procedente. Os aspirantes poderán recusar aos membros dos tribunais, de acordo co establecido no artigo 24 da Lei 40/2015. O órgano de selección non poderá constituírse nin actuar sen a asistencia de máis da metade dos seus membros, titulares ou suplentes, indistintamente. Poderá dispor a incorporación de asesores especialistas se así o estiman necesario ou adecuado, que actuarán con voz pero sen voto. Así mesmo resolverá todas as dúbidas que poidan xurdir na aplicación das presentes bases. No que respecta á súa constitución e formación de vontade, rexerase pola Lei de procedemento administrativo, estando facultada para interpretar as presentes bases, así como para resolver todas as dúbidas e os problemas que se puideran plantexar. Décima.–Procedemento de selección. Concurso-oposición. Décimo primeira.–Criterios de selección.1.–Valoración de méritos: os aspirantes alegarán os seus méritos e acompañarán, coa solicitude, os documentos que os acrediten, que se valorarán de acordo ao seguinte: – Pola experiencia profesional como TÉCNICO DE TURISMO (como mínimo no grupo 3 de cotización), contratado laboralmente ou con nomeamento como funcionario/a, poderá concederse até un máximo de 3 puntos, de acordo co seguinte: I.0,10 puntos por cada mes de traballo, a xornada completa, na Administración públicas. Ata un máximo de 2 puntos. II.0,05 puntos por cada mes de traballo, a xornada completa, na empresa privada. Ata un máximo de 1 punto. A experiencia profesional xustificarase mediante un informe de vida laboral expedido pola Tesourería Xeral da Seguridade Social, no que se especifican os días cotizados en cada contrato, que serán os que teñan en conta, no seu conxunto, con independencia de que correspondan a un ou varios contratos, (en períodos de 30 días) para valorar e puntuar a experiencia laboral sen computar como días cotizados os de vacacións retribuídas e non desfrutadas nin os contratos de formación e aprendizaxe; e os correspondentes contratos de traballo, prórrogas, tomas de posesión como funcionario, certificado de servizos prestados expedido pola empresa ou pola Administración correspondente, ou calquera outro documento válido en dereito que o probe suficientemente (sentencias, resolucións de expedientes regulación de emprego, expedientes administrativos, nóminas.). No caso de que coa documentación presentada non se acredite o obxecto da contratación ou relación con claridade e precisión, non se terán en conta os méritos que se aleguen. – Por estar en posesión de máis dunha das titulacións esixidas nos requisitos da convocatoria, relacionadas co posto de traballo a desenvolver, poderase conceder un máximo de 1 punto, valorando:  Por título de Técnico Superior ou Diplomado: 0,5 puntos por título.  Por título de Licenciado: 1 punto. – Por cursos de formación relacionados co traballo que se vai desenvolver, a xuicio do órgano de selección, incluídos os de informática e Prevención de Riscos Laborais, impartidos, organizados ou promovidos pola administración pública, universidades, centros públicos ou concertados, sindicatos ou por calquera outra entidade, directamente polo seu persoal ou por contratación, sempre e cando se acrediten estes extremos de forma clara e inequívoca, non só polo simple feito de que se fagan constar no título, dende o 01-01-2010, poderanse conceder un máximo de 2 puntos, valorando:  Desde 50 horas e ata 100: 0,25 puntos por curso.  De máis de 100 horas: 0,5 puntos por curso. – Por coñecemento doutros idiomas, ata un máximo de 2 puntos, valorando:  Nivel B 1: 0,5 puntos.  Nivel B 2: 1 puntos.  Nivel C 1: 1,5 puntos.  Nivel C 2: 2 puntos. – Polo coñecemento acreditado do idioma galego, concedéndose validez soamente aos cursos ou titulacións homologados pola Dirección Xeral de Política Lingüística da Consellería de Educación Universitaria, poderanse conceder un máximo de 2 puntos, valorando:  Celga 5: 2,00 puntos. – Por estar en posesión do carnet de Guía Turístico Especializado de Galicia: 1 punto. – Por estar en posesión do permiso de conducir clase B: 1 punto. Os cursos e titulacións xustificaranse mediante fotocopia compulsada dos certificados, diplomas, documentos ou títulos acreditativos. Non se terán en conta, individualmente, os cursos que formen parte doutros (obradoiros.), ou se precisen, para obter outros títulos, cursos, diplomas, certificados., senón que se valorará, de ser o caso, o título final. A posesión do carné de conducir B e o de Guía Turístico Especializado de Galicia acreditarase mediante unha fotocopia compulsada destes. Se os documentos acreditativos de calquera dos méritos alegados ofrecesen dúbidas, non se terán en conta os méritos que se pretendan acreditar. Non se admitirán copias nin fotocopias simples. Non se terán en conta os méritos que non se alegasen ou que non estean documentalmente acreditados. O órgano de selección poderá acordar a práctica das probas ou entrevistas, para aclaración de conceptos, que estime convenientes. Neste caso, a orde de actuación será a que estableza a correspondente resolución da Secretaría Xeral para a Administración Pública.2.–Oposición 2.1.–Proba escrita relacionada co posto. De carácter obrigatorio, consistente en contestar por escrito, no tempo máximo de trinta minutos, un cuestionario de dez (10) preguntas curtas ou tipo test, relativas á historia de Monfero e a súa Comarca, á realidade física e xeográfica do termo municipal e aos recursos patrimoniais e turísticos que posúe (Xeografía de Monfero. Comunicacións, lugares e parroquias. A Comarca do Eume. Historia de Monfero. O patrimonio de Monfero: arquitectónico, histórico, artístico, natural. O Mosteiro de Santa María de Monfero. Patrimonio inmaterial: festas, tradicións e gastronomía. Este exercicio é eliminatorio, e valorarase ata o máximo de 10 puntos (a razón de 1 punto cada resposta correcta), sendo excluídos os participantes que non acaden o mínimo de 5 puntos. As respostas, ás preguntas tipo test, falladas descontarán -0,25 puntos.2.2.–Proba de coñecemento da lingua galega. Consistirá na tradución directa e/ou inversa dun ou varios textos, en castelán ou galego, nun tempo máximo de 30 minutos. Os textos serán elixidos polo tribunal inmediatamente antes de celebrarse a proba, correspondéndolle ao tribunal determinar o nivel de coñecementos esixidos para superar a proba. Esta proba estará dirixida á comprobación, por parte do tribunal, de que os aspirantes comprenden, falan e escriben correctamente o galego, someténdoos ás probas que estimen mais axeitadas para a súa comprobación. O presente exercicio puntuarase como apto ou non apto. Estarán exentos da realización deste exercicio os aspirantes que acrediten posuír, con anterioridade á finalización do prazo de presentación de solicitudes, como mínimo, o título CELGA 4 ou equivalente debidamente homologado, correspondente ao nivel de estudos esixido para participar nas probas selectivas das que se trate, segundo a orde do 10 de febreiro pola que se modifica a orde do 16 de xullo de 2007, pola que se regulan os certificados oficiais acreditativos dos niveis de coñecemento da lingua galega, aos que se lles asignarán a cualificación de apto. Décimo segunda.–Selección. O órgano de selección reunirase á hora determinada polo Sr. Alcalde de acordo co indicado na base oitava, e despois de ser anunciado no taboleiro de anuncios do Concello, para realizar a valoración dos méritos, que se publicarán de xeito inmediato no Taboleiro de anuncios, e, se fora posible, as probas escritas e a súa cualificación, e propoñer á Alcaldía a aprobación da listaxe dos candidatos seguindo a orde de puntuación obtida. A puntuación final do proceso virá determinada pola suma das puntuacións obtidas por cada un, na valoración dos méritos alegados e nas probas escritas. En caso de empates, estes resolveranse a favor dos aspirantes que maior puntuación obtivesen na primeira proba escrita (a relacionada co posto) e, en segundo lugar, no apartado relativo á experiencia profesional e, de persistir, o órgano de selección efectuará un sorteo no momento. A orde definitiva dos aspirantes seleccionados virá determinada pola puntuación obtida ao final do proceso. A Bolsa de emprego será aprobada por resolución da Alcaldía e publicarase no Taboleiro de anuncios e na páxina web do Concello para os efectos de notificación a todas as persoas participantes e os demais interesados. Contra a resolución aprobatoria, que esgotará a vía administrativa, poderá interpoñerse un recurso contencioso-administrativo segundo o que dispón a normativa vixente ou calquera outro que os interesados consideren oportuno. Décimo terceira.–Chamamentos. As incorporacións desde a Bolsa de emprego para prestar servizos realizaranse por orde decrecente, segundo puntuación alcanzada no proceso selectivo polos aspirantes, agás no suposto de que, o aspirante ao que lle corresponda, resultase afectado polas limitacións que se establecen na base 1.ª, o que dará lugar á incorporación do seguinte, mentres permanezan ditas limitacións. Os chamamentos realizaranse, preferentemente, pola AEDL do Concello de Monfero, a través do teléfono, fax ou correo electrónico declarados polos integrantes. Terá que constar no expediente, mediante dilixencia ou, no seu caso, coa confirmación do fax remitido ou correo electrónico. Ditos chamamentos realizaranse segundo a orde sinalada no punto anterior, debendo o candidato presentar no Concello, no prazo de tres días naturais, a contar desde o seguinte ao do chamamento, salvo que este estableza outro diferente, a documentación que se indica na base 14. No suposto de rexeitar a proposta telefonicamente ou de non presentar a documentación no prazo sinalado, farase constar no expediente mediante dilixencia para o efecto, e chamarase ao seguinte candidato/a. No caso de que os integrantes que foran obxecto de chamamento estivesen prestando servizos para a Corporación, poderán rexeitara oferta e se lle respectará a orde que tivesen na Bolsa. Os datos que figuren na solicitude consideraranse válidos para os efectos de chamamento e notificación, sendo responsabilidade do interesado o erro na súa consignación debendo comunicar ao Concello calquera variación destes. A orde de prelación das/os candidatas/os incluídas/os nas listaxes modificarase cos conseguintes chamamentos, de acordo coas seguintes regras: – Os/as que sendo chamados/as para facer efectiva a contratación ou nomeamento, renunciasen ao posto ou non presentasen a documentación en prazo, manifestando o seu interese de continuidade na listaxe, perderán o seu lugar na Bolsa, pasando a ocupar o último posto da Bolsa por un período dun ano. Exceptuaranse os casos de forza maior debidamente acreditados e apreciados motivadamente pola Alcaldía, entre os que non se incluirá o de estar traballando no momento do chamamento, agás que sexa para o Concello. – Se o aspirante ao que corresponda non puidera ser designado por algunha causa xustificada, motivadamente apreciada pola Alcaldía, conservará a súa orde na Bolsa. No caso contrario, será excluído dela. – Se calquera dos integrantes da listaxe renunciase a formar parte dela, ou unha vez nomeado renunciase, fose separado do servizo por razón disciplinaria ou por despedimento declarado procedente, será excluído da Bolsa. – Os aspirantes nomeados, logo de finalizar o período de servizos, volverán ao posto que ocupaban na Bolsa no momento de ser chamados. Décimo cuarta.–Incorporación. O aspirante chamado segundo a base anterior, presentará os documentos que se especifican seguidamente, acreditativos de que posúe as condicións e reúne, ou continúa a reunir, os requisitos esixidos na Convocatoria, salvo aqueles que presentara xunto coa solicitude, no prazo máximo de 3 días naturais contados desde o seguinte ao do chamamento: – Certificado médico acreditativo de posuír a capacidade funcional para o desenvolvemento das tarefas habituais da praza á que se aspira, e no que se fará constar que non se padece enfermidade ou limitación física ou psíquica incompatible coas funcións do posto. – Declaración de non ter sido separado mediante expediente disciplinario do servizo de calquera das Administracións Públicas ou dos órganos constitucionais ou estatutarios das Comunidades Autónomas, nin atoparse en inhabilitación absoluta ou especial para empregos ou cargos públicos por resolución xudicial. – Declaración xurada de non encontrarse incurso en ningunha causa de incapacidade e incompatibilidade de conformidade coa lexislación vixente. – Fotocopia do documento de afiliación á Seguridade Social, se for o caso. – Domiciliación de nómina. O aspirante que, dentro do prazo de 3 día naturais, achegase a documentación esixida, será nomeado, por resolución da Alcaldía, para o cargo para o que foi seleccionado e, previa sinatura, no prazo de 3 días naturais, do correspondente contrato laboral (baixo a modalidade de duración determinada que se requira ao efecto, tendo en conta a causa e os prazos previstos na lexislación laboral) ou toma de posesión como funcionario interino, e alta na Seguridade Social, haberá de incorporarse ao seu posto no prazo de tres días naturais. Quen dentro dos respectivos prazos de tres días indicados, salvo causa de forza maior, non presentara a documentación, ou non comparecera para a sinatura ou non se incorporase, non poderá prestar os seus servizos, quedando anuladas todas as actuacións, sen menoscabo da responsabilidade na que puidese incorrer por falsidade na súa instancia, pasando a ocupar o seu posto o seguinte candidato por orde da puntuación obtida. Décimo quinta.–Réxime xurídico. En todo o non previsto nas presentes bases estarase ao disposto en: – Lei 7/1985, do 2 de abril, reguladora das bases de réxime local. – Real decreto lexislativo 781/1986, do 18 de abril, polo que se aproba o texto refundido das disposicións vixentes en materia de réxime local – Real decreto lexislativo 5/2015, do 30 de outubro, polo que se aproba o texto refundido da Lei do estatuto básico do empregado público – Real decreto 364/1995, do 10 de marzo, polo que se aproba o Regulamento xeral de ingreso do persoal ao servizo da Administración Xeral do Estado e de provisión de postos de traballo e promoción profesional dos funcionarios civís da Administración Xeral do Estado. – Lei 39/2015, do 1 de outubro, do Procedemento Administrativo común das Administracións Públicas; Lei 40/2015, do 1 de outubro, de Réxime Xurídico do sector público – Decreto lexislativo 2/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade. – Real Decreto Lexislativo 2/2015, do 23 de outubro, polo que se aproba o texto refundido da Lei do Estatuto dos Traballadores. – Real Decreto Lexislativo 5/2015, do 30 de outubro, polo que se aproba o texto refundido da Lei do Estatuto Básico do Empregado Público. Décimo sexta.–Impugnación. A presente convocatoria, as súas Bases e todos os actos administrativos que da mesma se deriven poderán ser impugnados polos interesados nos casos e na forma dispostos na Lei 39/2015, do 1 de outubro, do procedemento administrativo das administracións públicas. ANEXO I SOLICITUDE PARA TOMAR PARTE NO PROCESO DE FORMACIÓN DE BOLSA DE EMPREGO PARA POSIBLES PROVISIÓNS TEMPORAIS DE PERSOAL NA CATEGORÍA DE TÉCNICOS DE TURISMO D./D.ª _________________________________________________________________________________________ con DNI ____________________, con domicilio para os efectos de notificación en ________________________________________________________________________________________________ teléfono/fax ____________________ e correo electrónico __________________________________________ EXPOÑO: 1.–Que tiven coñecemento da convocatoria anunciada polo Concello de Monfero para tomar parte no proceso de formación de Bolsa de Emprego para posibles provisións temporais de persoal no posto de Técnico de Turismo 2.–Que coñezo e acepto as bases que rexen a convocatoria e que reúno os requisitos esixidos.3.–Que estou capacitado/a para o desempeño do posto, no seu caso, e que non estou incurso/a en prohibición para me contratar nin me atopo en situación de incompatibilidade.4.–Que desexo tomar parte na convocatoria para o que achego a fotocopia compulsada do meu DNI ou Tarxeta de Residente, Fotocopia compulsada da titulación esixida para participar na convocatoria e xustificante de pagamento da taxa de dereitos de exame.5.–Que no dorso relaciono os méritos que alego e achego a documentación acreditativa.6.–Que presento toda a documentación numerada correlativamente. Por iso, SOLICITO: Ser admitido/a no correspondente proceso selectivo. Monfero, ____ de _____________ de 2017. SR. ALCALDE-PRESIDENTE DO CONCELLO DE MONFERO De conformidade co disposto na Lei orgánica 15/1999, de protección de datos de carácter persoal, informámoslle de que os datos recollidos neste documento formarán parte dun ficheiro automatizado, propiedade do Concello de Monfero, cuxa finalidade é a súa xestión para o correcto funcionamento deste. Vostede poderá exercer os dereitos de acceso, rectificación, cancelación ou oposición, segundo o disposto na Lei, se se pon en contacto co noso Dpto. de Dereitos. ARCO no seguinte enderezo: Rebordelo, s/n, 15618 Monfero, A Coruña. Contra este acto que pon fin a vía administrativa, poderase interpor potestativamente o recurso de reposición ante o órgano que ditou o acto no prazo dun mes o día seguinte o da súa publicación no BOP ou ben o recurso contencioso-administrativo ante o Tribunal Superior de Xustiza de Galicia no prazo de dous meses contados dende o día seguinte de devandita publicación, sen prexuízo de interpor os recursos que se estimen máis axeitados. Monfero, 16 de maio de 2017. O ALCALDE Andrés Feal Varela